PIACI RENDTARTÁS

Csorvás Város Önkormányzata piacot tart fenn, és üzemeltet, továbbá vásárt rendezhet

Heti piac: az önkormányzat tulajdonában lévő 1690 hrsz-ú terület 250 m2 piactérként bekerített részén, keddi és szombati napokon tartható.

Ünnepi búcsú-vásár (alkalmi vásár) évente egyszer, október hónapban, fő szabály szerint a Teréz napot követő vasárnap tartható. A játszótér területének kivételével az 1690 hrsz-ú ingatlanon, az 1673/15 és 1673/16 hrsz-ú ingatlanokon, valamint a Tompa utcán, és a Bajcsy Zsilinszky utca Rákóczi utcától Gremsperger utcáig terjedő szakaszán, illetve szükség szerint a Kossuth utcának az Arany János és a Bajcsy-Zsilinszky utcák közötti szakaszán.

Árusítási szabályok

A vásáron és a piacon az árusok az áruikat asztalról, állványról, ezek hiányában kosárból, ládából, zsákból, illetve járműről árusíthatják. Élelmiszerek árusítása csak asztalról történhet, kivéve a gyümölcs és zöldségféléket, amelyek ládából, kosárból, alátéttel ellátott zsákból vagy kocsiról is árusíthatóak.

Az árusító sátrakat, asztalokat és az árukat úgy kell elhelyezni, hogy azok a szabad közlekedést ne akadályozzák. Az egymás melletti sátrak, asztalok között legalább 50 cm széles térközt kell hagyni.

Ugyanazon asztalon több árucsoport árusítása esetén a különböző árucsoportok között legalább 1 méter helyet kell hagyni annak érdekében, hogy a különböző termékek ne érintkezhessenek egymással.

A piaci árusítóhelyet használó köteles az árusítással kapcsolatban keletkezett szemetet és hulladékot az árusítás ideje alatt és annak befejeztével is összetakarítani, továbbá az erre a célra kijelölt tárolóba elhelyezni.

Az elhullott állatot a piac területéről azonnal el kell távolítani.

A vásáron és a piacon a gyűjtésből származó, szedett gomba árusítása tilos.

A vásár, piac működési rendje

A piac 6,00 órától 11,00 óráig tart nyitva.

Az árusításra kijelölt helyet a nyitást megelőzően egy órával lehet elfoglalni.

A Csorvási piac- és vásártér területén csak azon engedéllyel rendelkező személyek árulhatnak, akik legalább az érkezésük előtt 24 órával bejelentik árusítási szándékukat a Csorvási Polgármesteri Hivatal ügyintézőinél akár személyesen, telefonon vagy emailben a pmh@csorvas.hu email címen.

A piac közlekedési útjai fő szabály szerint a piaci tevékenység végzéséhez szükséges áruszállítás lebonyolítására szolgálnak, ezért tilos azokon a forgalmat bármi ilyen módon akadályozni így különösen csoportosulni, az utakat göngyöleggel, áruval eltorlaszolni.

A piac területére a piac időtartama alatt csak árut szállító jármű mehet be, és ott csak az áru le, illetve felrakodásához szükséges ideig tartózkodhat, kivéve a járműről történő árusítást, valamint az élet- és vagyonbiztonságot veszélyeztető helyzetet, amikor a helyzet által indokolt időtartamra más jármű behajtása, ott tartózkodása illetve átmenő forgalma is megengedett.

Nem eladásra szánt állatot a piac területére bevinni tilos.

A piac területén, a piac, és a vásár időtartama alatt tüzet rakni, nyílt lángot használni tilos.

A piac rendjét az üzemeltető megbízottja, a helypénzszedő biztosítja.

Helyhasználat, helypénz

A piac és a vásár erre kijelölt helyén helypénz megfizetése mellett lehet árusítani. A helypénz díjtételeit a Csorvás Város Önkormányzata Képviselő-testületének a vásárokról, piacokról szóló 16/2009 (X.30.) önkormányzati rendelet 1. melléklete határozza meg. A helypénz díjtételei megismerhetők a jelen rendtartáshoz csatolt „tájékoztatás a piaci helypénzről” című hirdetményből is, ami a piactér jól látható helyén is ki van függesztve.

Helypénzt csak a ténylegesen elfoglalt terület nagysága után kell fizetni.

A piaci árusítóhelyek huzamosabb ideig tartó, és napi helyhasználati joggal vehetők igénybe.

A huzamosabb ideig tartó helyhasználat legrövidebb időtartama 1 hónap. A megállapított díjat az első hónapra a helykijelöléssel egyidejűleg, a továbbiakban pedig minden hó 5. napjáig kell megfizetni. A díjfizetés elmaradása a huzamosabb ideig tartó helyhasználati jog azonnali megszűnésével jár.

A napi helyhasználat a díjfizetés napján jogosít az árusítóhely elfoglalására és cél szerinti igénybevételére. Ha a hely jogszerű használója az árusítóhelyet kiürítette és elhagyta, a hely díjlefizetés ellenében még ugyanazon a napon más személynek is használatba adható.

Ha a helyhasználó a kijelölt és megfizetett területnél nagyobb helyet foglal el, a területnagyság miatti díjkülönbözetet meg kell fizetnie.

A helypénzszedő a befizetett helypénzről folyószámmal, értékjelzéssel és napi keltezéssel ellátott helypénzjegyet köteles adni a helyhasználónak.

A helyhasználó köteles az ellenőrzést végző személynek az árusításra való jogosultságát igazolni, és - kérésre - helypénzjegyét felmutatni.

Takarítás

A piac takarítása piaci napokon a nyitás előtt, és zárás után történik. A takarítási feladatokat a Csorvás Város Önkormányzata által megbízott személy(ek) végzik.

A piac lehetőség szerinti por- és sármentesítését a terület betonozott felülete szolgálja. A beton felületének takarítása is a rendszeres takarítási feladatok részét képezi.

Bejelentések, panaszok kezelése

A piac használatával kapcsolatban tett bejelentéseket, és az esetleges felmerülő panaszokat a tulajdonos és a fenntartó Csorvás Város Önkormányzata részére lehet benyújtani az 5920 Csorvás, Rákóczi utca 17. szám alatti címen személyesen, vagy postai úton, illetve a [pmh@csorvas.hu](mailto:pmh@csorvas.hu) email címen.

**Piactér, vásártér helypénzdíjai**

|  |  |  |
| --- | --- | --- |
|  | A | B |
| 1. | **Állatok darabonként** |  |
| 1.1. | Liba | 23,- Ft/ÁFA |
| 1.2. | Kacsa, pulyka | 15,- Ft/ÁFA |
| 1.3. | Gyöngyös, tyúk darabonként, csirke páronként | 23,- Ft+ÁFA |
| 1.4. | Pelyhes liba, kacsa, pulyka darabonként; galamb páronként; pelyhes csirke, gyöngyös | 8,- Ft+ÁFA |
| 2. | **Járműről történő árusítás** |  |
| 2.1. | Gépjármű – teherautó | 225,- Ft+ÁFA |
| 2.2. | Gépjármű pótkocsival /tehergépkocsi/ | 225,- Ft+ÁFA |
| 2.3. | Egy vagy kétlovas fogatos kocsi | 225,- Ft+ÁFA |
| 2.4. | Személygépkocsi, egyéb motoros jármű | 225,- Ft+ÁFA |
| 2.5. | Motorkerékpár | 225,- Ft+ÁFA |
| 2.6. | Kerékpár, talicska, targonca, tolókocsi | 15,- Ft+ÁFA |
| 3. | **Sátorban, bódéban történő árusítás** |  |
| 3.1. | Az 1.1., 1.2., 1.3, 1.4 pontokban foglaltakon kívül az elfoglalt terület minden négyzetmétere után | 75,- Ft+ÁFA |
| 4. | **Asztalokon, állványokon történő árusítás** |  |
| 4.1. | Az elfoglalt terület négyzetmétere és az asztalok minden megkezdett métere után | 45,- Ft+ÁFA |
| 4.2. | Az 50 cm-nél keskenyebb asztal és állvány folyóméterenként | 45,- Ft+ÁFA |
| 5. | **Földön történő árusítás** |  |
| 5.1. | Az 1.1., 1.2., 1.3, 1.4 pontokban foglaltakon kívül minden megkezdett négyzetméter | 23,- Ft+ÁFA |
| 6. | **Vegyes árusítás** |  |
| 6.1. | Kosár, kas, garaboly, láda, zsák, kanta | 15,- Ft+ÁFA |
| 6.2. | Mozgóárusok | 60,- Ft+ÁFA |
| 6.3. | Piaci árusok /pecsenyesütő, cukrász, italmérő, köszörűs, stb./ négyzetméterenként | 60,- Ft+ÁFA |
| 6.4. | Körhintások, egyéb mutatványosok piaci vásártéren négyzetméterenként | 120,- Ft+ÁFA |
| 6.5. | Termény: q-ként búza, árpa, rozs, tengeri, zab, korpa | 60,- Ft+ÁFA |
| 6.6. | Takarmányrépa, takarmánytök q-ként /kocsiról/ | 30,- Ft+ÁFA |
| 6.7. | Sütőtök, káposzta, dinnye q-ként | 45,- Ft+ÁFA |
| 6.8. | Tüzifa q-ként /kocsiról/ | 45,- Ft+ÁFA |
| 6.9. | Tej literenként | 3,- Ft+ÁFA |
| 6.10. | Tej kannában 5 literig | 2,- Ft+ÁFA |
| 6.11. | A 6.10. pontban foglaltan kívül minden megkezdett 5 liter után | 8,- Ft+ÁFA |
| 6.12. | Tejföl literenként, túró kg-ként | 8,- Ft+ÁFA |
| 6.13. | Vaj, sajt kg-ként | 23,- Ft+ÁFA |
| 6.14. | Mák, méz, dióbél kg-ként | 23,- Ft+ÁFA |
| 7. | **Búcsúvásár** |  |
| 7.1. | Árusok négyzetméterenként | 787,- Ft+ÁFA |
| 7.2. | Mutatványosok négyzetméterenként | 394,- Ft+ÁFA |